
VZOREC!

Svet delavcev družbe ................................................................................................ je na  podlagi 59. člena Zakona o sodelovanju delavcev pri upravljanju (v nadaljnjem besedilu: ZSDU)  na svoji seji  dne ........................... sprejel naslednji 

P O S L O V N I K

ODBORA ZA VARSTVO PRAVIC DELAVCEV
Opomba 1: Naziv konkretnega odbora v naslovu pravilnika je uporabljen samo pogojno, kajti v odvisnosti od v nadaljevanju ponujenih različnih možnih variant opredelitve njegove konkretne sestave in obsega ter vsebine njegovega delovnega področja, so možni tudi drugačni nazivi. Opcij je v zvezi s tem torej več. Ob morebitni opredelitvi za najširšo in najbolj celovito možno vsebinsko zasnovo obravnavanega področja, ki jo v teoriji sicer označuje pojem »pravna varnost zaposlenih« (PVZ), bi bili, na primer, ti odbori lahko upravičeno poimenovani tudi »odbori za PVZ«. 
Opomba 2: Glede na to, da imata tako svet delavcev kot sindikat na tem področju, ki je v njunem skupnem interesu,  določene naloge in zakonske pristojnosti, se Odbor za varstvo pravic delavcev praviloma ustanovi kot skupno delovno telo obeh delavskih predstavništev v družbi. Iz te predpostavke v osnovi izhaja tudi vzorec tega poslovnika. Če pa sindikata v družbi ni, ali če ni ustreznega medsebojnega dogovora, pa lahko odbor - zaradi možnosti učinkovitejšega uresničevanja svoje pristojnosti iz prve alineje 87. člena - odbor ustanovi tudi samostojno. V tem primeru je treba določbe tega poslovnika smiselno prilagoditi. 
I. Splošne določbe
1.  člen

Svet delavcev ugotavlja, da je s sindikatom v družbi sklenil dogovor o medsebojnih razmerjih pri uresničevanju interesov delavcev, s katerim je kot eno ključnih področij potrebnega tesnejšega sodelovanja med obema delavskima predstavništvoma v družbi opredeljeno tudi področje učinkovitega uresničevanja varstva pravic in pravne varnosti zaposlenih na splošno, torej skrb za dosledno spoštovanje in uresničevanje predpisov, sklenjenih kolektivnih pogodb, sprejetih splošnih aktov in dogovorov z delodajalcem, ki je njuna skupna naloga.
Na tej podlagi svet delavcev in sindikat ustanavljata odbor za varstvo pravic delavcev (v nadaljevanju: odbor) kot skupno delovno telo obeh delavskih predstavništev zaradi združevanja in sinergijske izrabe vseh njunih razpoložljivih strokovnih in akcijskih potencialov ter komplementarnih zakonskih pristojnosti za zagotavljanje učinkovitega pravnega varstva zaposlenih v družbi.

2. člen

Delavski predstavništvi iz prejšnjega člena sta se dogovorili, da bo odbor kot njuno skupno delovno telo zaradi njegove ustrezne pravne umestitve v sistem delavske participacije in socialnega partnerstva v družbi formalno oblikovan kot odbor sveta delavcev v smislu določil 58. do 60. člena ZSDU, pri čemer pa je skrb za zagotavljanje izobraževanja članov odbora o predpisih, iz katerih odbor črpa svoje pristojnosti in o predpisih, katerih izvajanje vpliva na pravice in dolžnosti delavcev, ter morebitne potrebne zunanje strokovne pomoči odboru pri njegovem delu skupna odgovornost sveta delavcev in sindikata na podlagi posebnega dogovora.  

Če svet delavcev in sindikat v okviru svojih razpoložljivih finančnih in drugih zmožnosti ne moreta zagotoviti potrebne zunanje strokovne pomoči odboru, se ta poslužuje predvsem strokovne pomoči Inšpektorata RS za delo, Informacijskega pooblaščenca in drugih državnih organov in zavodov, ki so jo ti dolžni nuditi delavcem in delodajalcem v zvezi z izvajanjem zakonov in drugih predpisov, kolektivnih pogodb in splošnih aktov iz svoje pristojnosti,.
3. člen

Svet delavcev s tem poslovnikom določa način ustanovitve, sestavo, pristojnosti, način dela in druga vprašanja v zvezi z delovanjem odbora. 

II. Sestava, način imenovanja in trajanje mandata članov odbora 

4. člen

Odbor šteje 5 članov, ki jih s svojim sklepom imenuje svet delavcev, pri čemer je lahko sladno z določbo drugega odstavka 59. člena ZSDU največ tretjina odbora sestavljena iz delavcev, ki niso člani sveta delavcev. Svet delavcev neposredno imenuje tudi predsednika odbora in njegovega namestnika.
Prednostni kriterij pri imenovanju članov odbora je njihova strokovna usposobljenost za opravljanje nalog s področij iz pristojnosti odbora, listo kandidatov za člane in za predsednika odbora pa je dolžan svet delavcev pred njihovim imenovanjem  uskladiti s sindikatom.
Sklep izvršnega odbora sindikata o soglasju k listi kandidatov za predsednika in člane odbora je obvezna podlaga za njihovo imenovanje.
5. člen

Trajanje mandata članov odbora je usklajeno z mandatom članov sveta delavcev.

III. Naloge in pristojnosti odbora

6. člen

Osnovna naloga odbora je zagotavljanje učinkovite pomoči delavcem pri reševanju njihovih individualnih, skupinskih in kolektivnih sporov z delodajalcem., ki se nanašajo na morebitne kršitve veljavnih predpisov, splošnih aktov ter pogodb in pravno zavezujočih dogovorov, in sicer predvsem na naslednjih področjih:
· delovna razmerja, 

· varnost in zdravje pri delu, 

· varstvo zaupnosti in osebnih podatkov,

· sodelovanje pri upravljanju,

· preprečevanje nadlegovanja, spolnega nadlegovanja in mobinga na delovnim mestu,

· socialna varnost in varstvo posebnih kategorij delavcev, 

· upokojevanje,
kakor tudi na vseh drugih področjih, kjer lahko prihaja do nedopustnega poseganja v pravice in dolžnosti delavcev.
7. člen

Če mu objektivno razpoložljive kadrovske, strokovne in druge zmožnosti to dopuščajo, lahko odbor po predhodnem dogovoru med svetom delavcev in sindikatom razširi svoje delovno področje tudi na proaktivno utrjevanje in izpopolnjevanje celotnega »sistema pravne varnosti« v družbi na splošno, in sicer prek samoiniciativnega sistematičnega analiziranja aktualnega stanja spoštovanja in varstva pravic zaposlenih v družbi ter priprave konkretnih predlogov ukrepov za njegovo izpopolnjevanje in izboljšanje.
8. člen

Svet delavcev in sindikat lahko, če tako ocenita, odboru dodatno poverita tudi določene naloge s področja zagotavljanja doslednega uresničevanja zakonskih in dogovorjenih  dolžnosti delodajalca do obeh kolektivnih delavskih predstavništev v družbi. 
IV. Način uresničevanja nalog in pristojnosti odbora
9. člen

Vsak delavec ali skupina delavcev družbe (v nadaljevanju: pobudnik) se ima pravico s pisnim ali prek posameznega člana odbora ustno posredovanim opozorilom ali zahtevo (v nadaljevanju: vlogo) obrniti na odbor z zahtevo za pomoč pri reševanju kakršnegakoli primera kršenja pravic na področjih iz 6. člena tega poslovnika.

Če se pobudnik s svojo vlogo obrne neposredno na svet delavcev, jo je ta dolžan brez odlašanja posredovati v predhodno presojo in reševanje odboru. Enako je dolžan s prejeto vlogo ravnati sindikat, če ugotovi, da ni neposredno pristojen za njeno reševanje. 

10. člen

Odbor kot delovno telo po zakonu nima pooblastil za samostojno ukrepanje nasproti delodajalcu ali za neposredno sprožanje individualnih ali kolektivnih pravnih sporov, temveč je njegova naloga, da:

· vsak sporni primer temeljito prouči in na podlagi svojih ugotovitev

· poda svetu delavcev in/ali sindikatu konkretna priporočila in predloge o možnih načinih (skupnega ali ločenega in medsebojno usklajenega) ukrepanja v korist pobudnikov v okviru njunih zakonskih pristojnosti, oziroma, kadar delavec ni član sindikata, svet delavcev pa za samostojno ukrepanje v konkretnem individualnem sporu nima ustreznih pooblastil, priporočilo o možnih načinih ukrepanja neposredno pobudniku. 

11. člen 

Odbor pri opravljanju svojih nalog uporablja splošno uveljavljeno metodo za učinkovito delo:

· analiza stanja, 

· izdelava ukrepov, 

· izvedba ukrepov prek sveta delavcev in/ali sindikata, 

· kontrola izvedbe ukrepov ter njihovih učinkov,

pri čemer razen z zaposlenimi in obema delavskima predstavništvoma sodeluje tudi z vodstvom in strokovnimi službami družbe ter z zunanjimi institucijami.
12. člen

Odbor se je dolžan na vsako prejeto vlogo pobudnikov iz prvega odstavka 9. člena tega poslovnika ustrezno odzvati čim prej, najkasneje pa v roku, ki v odvisnosti od konkretnih okoliščin primera še omogoča pravočasno in učinkovito rešitev, ter o svojih predlogih glede možnih načinov ukrepanja nemudoma obvestiti sindikat in/ali svet delavcev, če je ukrepanje v konkretnem primeru v njuni pristojnosti, in pobudnika. 

Če ne gre za primer, ki je vezan na morebitni prekluzivni rok za sprožitev individualnega ali kolektivnega delovnega spora in glede katerega je zato v izogib morebitni zamudi tega roka potrebno takojšnje ukrepanje, je dolžan odbor svoj predlog o priporočenem načinu nadaljnjega reševanja posamezne vloge sprejeti najkasneje v 15 dneh od njenega prejema, o vseh nadaljnjih sprejetih ukrepih in morebitnih sproženih postopkih pa pobudnika tudi sproti obveščati.  

13. člen

Pri oblikovanju predloga ukrepov svetu delavcev in/ali sindikatu oziroma neposredno pobudnikom za odpravo ugotovljenih kršitev ima odbor na razpolago predvsem naslednji nabor možnih načinov ukrepanja:
· opozorilo in poziv delodajalcu k odpravi ugotovljenih kršitev s predlogom konkretne rešitve ter morebitne druge oblike neformalnega ukrepanja;

· predlog strankama, da se pred morebitno uporabo pravnih sredstev in postopkov dogovorita za enega od alternativnih postopkov za mirno rešitev spora (mediacija, konciliacija, arbitraža, posredovanje inšpektorata za delo);

· uporaba pristojnosti sindikata ali sveta delavcev v postopkih odpovedi pogodb o zaposlitvi (podaja mnenja oziroma nasprotovanje odpovedi) in v disciplinskih postopkih;
· prijava kršitve inšpektoratu za delo (ali, če gre za kršitev s področja varstva zaupnosti in osebnih podatkov, informacijskemu pooblaščencu) s predlogom za izvedbo inšpekcijskega nadzora ter ustrezno ukrepanje za odpravo kršitve v okviru zakonskih pooblastil inšpektorata;
· sprožitev formalnega postopka za uveljavljanje in varstvo pravic pri delodajalcu (pisna zahteva delodajalcu za odpravo kršitev ali izpolnitev obveznosti);
· neposredna vložitev izvršbe za denarni zahtevek iz naslova neizplačila plače,

· sprožitev individualnega ali kolektivnega sodnega spora po Zakonu o delovnih in socialnih sodiščih (ZDSS-1); 

· predlog za uvedbo postopka o prekršku, v najtežjih primerih kršitev pa lahko tudi podaja ovadb za kazniva dejanja zoper delovno razmerje in socialno varnost:
· predlog za uvedbo stečaja nad delodajalcem, 
pri čemer velja pravilo, da se, če je v danih okoliščinah le možno, ugotovljena kršitev oziroma spor poskuša vedno reševati najprej na neformalen način oziroma z alternativnimi postopki za mirno rešitev spora. 

V odvisnosti od okoliščin posameznega konkretnega primera lahko odbor priporoči tudi hkratno uporabo kombinacije različnih načinov ukrepanja, ki jih usklajeno izvajajo svet delavcev, sindikat in po potrebi tudi pobudnik sam.

1. Varstvo pravic delavcev

14. člen

Ko odbor prejme vlogo pobudnika, preveri:
· za kakšno vrsto kršitev oziroma spora (individualnega, ki se nanaša na pravice posameznikov, ali kolektivnega, ki se nanaša na pravice vseh ali določenih skupin delavcev) gre in na katero področje iz 6 člena tega poslovnika se nanaša,

· ali bi bilo mogoče spor morda učinkovito rešiti tudi z nepravnimi sredstvi oziroma na miren način,  ali pa je treba že takoj uporabiti razpoložljive pravne poti;

· v čigavo pristojnost (sveta delavcev, sindikata ali morda obeh) sodi reševanje ugotovljene kršitve oziroma spora in kakšne konkretno sploh so te pristojnosti, 

· v primeru individualnih kršitev oziroma sporov pa tudi, ali je delavec član sindikata ali ne,

in na podlagi teh ugotovitev najprej sestavi seznam vseh možnih ukrepov, nato pa pripravi še konkreten predlog programa ukrepanja, v katerem določi vrstni red, nosilce in roke za izvedbo posameznih ukrepov in aktivnosti.
15. člen

Kadar odbor ugotovi, da gre za kolektivne kršitve pravic delavcev (npr. kršitve zakonskih določil o delovnem času, plačah, obsegu »agencijskega« dela, splošnih obveznostih delodajalca glede zagotavljanja sistema varstva pri delu, ukrepov varstva osebnih podatkov, neusklajenosti splošnega akta delodajalca z zakonom oziroma veljavno kolektivno pogodbo ipd.), za varstvo katerih sta v skladu z zakonom pristojna skrbeti tako svet delavcev kot sindikat, pa je dolžan odbor v odvisnosti od značilnosti konkretnih kršitev in različnih možnih pristojnosti enega in drugega kolektivnega delavskega predstavništva pripraviti predlog programa za njuno medsebojno usklajeno 

· bodisi skupno,

· bodisi samostojno in medsebojno neodvisno,

· bodisi ločeno, vendar komplementarno ukrepanje.
Če odbor oceni, da je v danem primeru možno in priporočljivo najprej njuno neformalno ukrepanje, pripravi konkreten predlog njunih skupnih stališč ter predlogov oziroma zahtev za ustrezno rešitev predmetne problematike, ki ga na delodajalca skupaj naslovita svet delavcev in sindikat, razen če zadeva po svoji vsebini sodi v izključno pristojnost enega ali drugega in njun skupni nastop iz tega razloga ni možen.
Če odbor oceni, da bo v danem primeru treba za odpravo konkretne kršitve uporabiti tudi zakonsko predpisane pravne postopke, pa pripravi predlog konkretnih nalog, ki naj jih po predhodni medsebojni uskladitvi (skupaj ali ločeno) izvedeta svet in/ali sindikat v odvisnosti od njunih konkretnih zakonskih pooblastil v zvezi z reševanjem konkretne problematike. Možni načini takšnega usklajenega ukrepanja obeh delavskih predstavništev, ki jih priporoči odbor, pa so načeloma lahko zlasti naslednji: 

a. svet delavcev in sindikat v isti zadevi – če je konkretna zadeva po zakonu v hkratni in enaki pristojnosti obeh (npr. angažiranje inšpekcije dela in/ali vložitev predloga za uvedbo postopka o prekršku; ukrepanje v zvezi z nadzorom nad uporabo dela napotenih delavcev skladno z 59. členom ZDR-1 in s tem povezanimi kršitvami; sprožitev nekaterih vrst kolektivnih sporov pred sodiščem ipd.) – lahko to nalogo po dogovoru prevzame bodisi svet delavcev bodisi sindikat samostojno, priporočljivo pa je, da nastopita skupaj in enotno, to je s skupnimi stališči in zahtevami;

b. svet delavcev in sindikat v isti zadevi– če so njune zakonske pristojnosti v tej zadevi skupne, vendar različne po moči možnega vplivanja (npr. pri kršitvah v zvezi vsebino sistemizacije delovnih mest, h kateri lahko po ZDR-1 sindikat delodajalcu podaja le svoja predhodna mnenja, svet delavcev pa je po ZSDU pristojen za skupno posvetovanje o njej z delodajalcem, ki mora biti izvedeno po posebnem postopku z namenom uskladitve stališč) – nastopita vsak zase, vendar po predhodni uskladitvi stališč;

c. svet delavcev in sindikat v isti zadevi– če so njune pristojnosti različne, vendar pa komplementarne (npr. glede kršitev pri reševanju večjega števila presežnih delavcev, kjer ima delodajalec po ZDR-1 v odnosu do sindikata obveznost obveščanja in posvetovanja o razlogih za presežke, od sveta delavcev pa mora po 96. členu ZSDU pridobiti predhodno soglasje k odločitvi za zmanjšanje števila delavcev) – nastopita ločeno vsak v okviru svojih pristojnosti, a prav tako po predhodni medsebojni uskladitvi; 

d. svet delavcev in sindikat pa lahko zaradi povečanja učinkovitosti prizadevanj za varstvo pravic delavcev drug drugega v odnosu do delodajalca neformalno izrecno podpreta tudi primerih, ko je formalna pristojnost za reševanje določenih kršitev po zakonu sicer dodeljena le enemu ali drugemu.
16. člen

Kadar odbor ugotovi, da gre kršitve individualnih pravic, je način ukrepanja pogojen predvsem s tem, ali ima delavec zagotovljeno sindikalno zaščito ali ne.

Člani sindikata imajo pravico, da jih, razen z neformalnim posredovanjem pri delodajalcu, v vseh postopkih za varstvo individualnih pravic, in sicer: 

· tako v postopkih znotraj podjetja (disciplinski in odškodninski postopek, postopek za varstvo pravic po 200. členu ZDR-1, postopek mediacije ali arbitraže po ZDR-1, če je dogovorjena skladno z 201. členom ZDR-1),

· kot tudi v »zunanjih« pravnih postopkih pred sodišči ali upravnimi in drugimi organi,

zastopa sindikat, katerega člani so, zato odbor v teh primerih praviloma le ugotovi, kakšni ukrepi oziroma postopki so možni za odpravo konkretne kršitve, nato pa primer skupaj s svojimi priporočili prepusti v nadaljnje reševanje sindikatu, kolikor se delavec ni medtem že sam neposredno obrnil nanj.

Če delavec ni član sindikata, odbor ugotovi, ali in koliko mu lahko v odvisnosti od značilnosti konkretnega primera pomaga svet delavcev v okviru svojih pristojnosti, ki pa so v glavnem omejene na:

· neformalne oblike posredovanja pri delodajalcu, da ta sam odpravi kršitev,

· poskus posredovanja med strankama vsaj za morebitno sklenitev dogovora o uporabi enega od postopkov za mirno reševanje spora, če neformalno posredovanje iz prejšnje alineje ni uspešno, 
· prijavo kršitve inšpektoratu za delo ali informacijskemu pooblaščencu in zahtevo za njuno intervencijo, če je kršitev takšne narave, da je neposredno ukrepanje teh organov v okviru njihovih zakonskih pooblastil za odpravo kršitve lahko učinkovito, 

· predlog za morebitno uvedbo postopka o prekršku zoper delodajalca kot pravno osebo in zoper njegovo odgovorno osebo, če kršitev po zakonu predstavlja tudi prekršek,  

· podajo morebitne ovadbe za kaznivo dejanje zoper odgovorno osebo delodajalca, če je to smiselno iz preventivnih razlogov, kajti za neposredno reševanje konkretnega primera je takšna naknadna sankcija irelevantna,

in predlaga svetu delavcev njihovo uporabo. Če odbor oceni, da tovrstni ukrepi sveta delavcev v danem primeru ne bi bili smiselni in učinkoviti, temveč da bi bilo za odpravo kršitve nujno sprožiti individualni spor pred pristojnim sodiščem, v katerem svet delavcev posameznih delavcev ne more zastopati, pa mora odbor o tem pobudnika nemudoma obvestiti in mu priporočiti, da si priskrbi strokovno pravno pomoč in ga hkrati opozoriti na zakonsko določen prekluzivni rok, v katerem mora biti vložena tožba.

2. Utrjevanje in izpopolnjevanje »sistema pravne varnosti« v družbi

17. člen

Morebitno proaktivno angažiranje odbora na področju splošnega utrjevanja in izpopolnjevanja »sistema pravne varnosti« v družbi v smislu 7. člena tega poslovnika obsega predvsem naslednje aktivnosti:
· načrtno izvajanje periodičnih analiz stanja pravne varnosti na posameznih področjih iz 6. člena tega poslovnika, kakor tudi izdelava celovitejših ocen splošnega stanja pravne varnosti v družbi, z uporabo različnih analitičnih metod (intervjuji, ankete, pridobivanje in proučevanje različnih poročil strokovnih služb,  analize konkretnih primerov iz lastne prakse pri reševanju različnih sporov itd.),
· priprava poročil o svojih ugotovitvah s predlogi programov ustreznih ukrepov ter njihovih nosilcev in rokov za izvedbo,

· spremljanje in nadziranje izvajanja sprejetega programa ukrepov; 

Če mu svet delavcev in sindikat proaktivno angažiranje po prejšnjem odstavku določita kot stalno nalogo, odbor v ta namen pripravi tudi letni ali mandatni program svojih aktivnosti na tem področju.

Opomnika, ki ju odbor uporablja kot osnovni pripomoček za izdelavo analiz stanja na področju delovnih razmerij ter varnosti in zdravja pri delu, sta priloga tega poslovnika. Odbor si lahko po potrebi podobne opomnike pripravi tudi za analiziranje stanja drugih področjih iz 6. člena tega poslovnika.   
3. Varstvo pravic sveta delavcev in sindikata
18. člen
Če svet delavcev in sindikat odboru poverita tudi skrb za učinkovito varstvo njunih lastnih pravic v razmerju do delodajalca, odbor to nalogo uresničuje:
· z občasno izdelavo celovitih analiz uresničevanja zakonskih in dogovorjenih  dolžnosti delodajalca do obeh delavskih predstavništev v praksi na podlagi posebej v ta namen pripravljenega opomnika ter priprava predlogov za ukrepanje sveta delavcev in sindikata glede ugotovljenih kršitev in pomanjkljivosti,

· na posebno zahtevo sveta delavcev ali sindikata pa tudi s podrobnejšo proučitvijo posamičnih primerov kršenja dolžnosti delodajalca do sveta delavcev in/ali sindikata ali morebitnih kršitev delovnopravne imunitete delavskih predstavnikov (sindikalnih zaupnikov, članov sveta delavcev in predstavnikov delavcev v organih družbe) ter priprava predlogov za ustrezno ukrepanje sveta delavcev in sindikata. 

Opomnik za analizo uresničevanja participacijskih pravic sveta delavcev je priloga tega poslovnika, ustrezen opomnik za analizo uresničevanja pravic sindikata na področju urejanja delovnih razmerij pri delodajalcu pa odbor pripravi v sodelovanju s sindikatom.

V.
Odločanje odbora

 19. člen

Odbor odloča na svojih sejah, ki jih sklicuje in vodi predsednik odbora, sklepe pa sprejema z navadno večino glasov prisotnih članov.

20. člen

Predsednik odbora sklicuje seje odbora s pisnim vabilom ali po elektronski pošti praviloma vsaj 5 dni pred sejo. 

Izjemoma lahko predsednik skliče sejo odbora tudi telefonično ali z neposrednim ustnim obveščanjem članov odbora. 

21. člen

Predsednik odbora mora sklicati sejo odbora, če to zahteva svet delavcev, delavski direktor, predstavnik delavcev v nadzornem svetu ali sindikat.

Če predsednik odbora ne skliče seje odbora, jo ima pravico sklicati predsednik sveta delavcev ali predsednik sindikata. 

Predsednik odbora mora biti vabljen na vsako sejo sveta delavcev in/ali izvršnega odbora sindikata, na kateri se obravnavajo tematike iz pristojnosti odbora. 

Predsednik odbora lahko zaradi potrebne uskladitve načinov ukrepanja obeh delavskih predstavništev v posameznih primerih ugotovljenih kršitev  predlaga sklic skupne seje sveta delavcev in izvršnega odbora sindikata.

22. člen

Predsednik odbora lahko na sejo povabi strokovnjake iz družbe ali izven nje, vodilno osebje, predstavnike sindikatov in druge osebe, ki bi po njegovem mnenju ali po mnenju večine članov odbora s svojim sodelovanjem lahko pripomogle k večji tehtnosti in strokovnosti sprejetih odločitev.

Osebam iz prvega odstavka se obvezno pošlje gradivo za ustrezno točko dnevnega 

reda.

23. člen

O poteku seje, na kateri odbor sprejema svoje končne ugotovitve in predloge v zvezi z reševanjem posameznega primera, se piše zapisnik. 

24. člen

Če so člani odbora mnenja, da so sprejete odločitve odbora zanimive ter  pomembne za obveščanje delavcev, jih lahko v obliki izvlečkov iz zapisnika objavijo na oglasni deski ali na drug način, ki je v družbi običajen za obveščanje delavcev. Pred objavo mora odbor pridobiti soglasje predsednika sveta delavcev.

Po en izvod zapisnika prejmejo člani odbora, predsednik sveta delavcev, predsednik sindikata, ki sodeluje pri delu odbora, predstavniki delavcev v nadzornem svetu, delavski direktor in posebej vabljene osebe, ki so sodelovale na seji odbora.  

VI.
Prehodne in končne določbe

25. člen

Ta poslovnik se sprejme z večino glasov članov sveta delavcev.

Predlog poslovnika mora biti predhodno usklajen s sindikatom v družbi.

Spremembe in dopolnitve tega poslovnika se sprejemajo na enak način kot poslovnik.

Datum:                                          

      
                                                                    Predsednik sveta delavcev:

PRILOGA 1
Opomnik za analizo: delovna razmerja
I. Najpogosteje ugotovljene kršitve po ugotovitvah IRSD

1. Plačilo za delo 

· plačilni dan 

· regres za letni dopust

· kraj in način izplačila plače 

2. Evidence s področja dela 

· vodenje evidenc o izrabi delovnega časa 

· splošna obveznost vodenja evidenc 

3. Pogodba o zaposlitvi v širšem smislu 

· sklepanje pogodb o zaposlitvi za določen čas 

· kršitve pri sklepanju pogodbe o zaposlitvi (izročitev pisnega predloga in same pogodbe ob zaposlitvi, pravočasna prijava v obvezna socialna zavarovanja in izročitev fotokopije prijave v zavarovanje)

· sprejem ustreznih ukrepov za zaščito delavcev pred nadlegovanjem in trpinčenjem 

· opravljanje dela na  podlagi pogodb civilnega prava ob obstoju elementov delovnega razmerja 

4. Delovni čas (+ odmori in počitki) 

5. Prenehanje pogodbe o zaposlitvi

6. Letni dopust 

V nadaljevanju uporabljene kratice:

· ZDR-1: Zakon o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F in 52/16),

· ZPSV: Zakon o prispevkih za socialno varnost (Uradni list RS, št. 5/96, 18/96 – ZDavP, 34/96, 87/97 – ZDavP-A, 3/98, 7/98 – odl. US, 106/99 – ZPIZ-1, 81/00 – ZPSV-C, 97/01 – ZSDP, 97/01, 62/10 – odl. US, 40/12 – ZUJF, 96/12 – ZPIZ-2, 91/13 – ZZVZZ-M, 99/13 – ZSVarPre-C in 26/14 – ZSDP-1),    

· ZEPDSV: Zakon o evidencah na področju dela in socialne varnosti (Uradni list RS, št. 40/06),

· PZ: pogodba o zaposlitvi

· ZIN: Zakon o inšpekcijskem nadzoru (Uradni list RS, št. 43/07 – uradno prečiščeno besedilo in 40/14) in

· IRSD: Inšpektorat RS za delo

II. Kaj bi veljalo načrtno in posebej preverjati

1. Plačilo za delo 

Plačilni dan 

134. člen ZDR-1

(plačilni dan)
(1) Plača se plačuje za plačilna obdobja, ki ne smejo biti daljša od enega meseca.
(2) Plača se izplača najkasneje 18 dni po preteku plačilnega obdobja.
(3) Če je plačilni dan dela prosti dan, se plača izplača najkasneje prvi naslednji delovni dan.
(4) Delodajalec je dolžan predhodno pisno obvestiti delavce o plačilnem dnevu in vsakokratni spremembi plačilnega dne na pri delodajalcu običajen način (npr. na določenem oglasnem mestu v poslovnih prostorih delodajalca ali z uporabo informacijske tehnologije).
(5) Morebitna plačila v naravi se zagotavljajo na v pogodbi o zaposlitvi dogovorjen način, glede na vrsto dela in obstoječe običaje.
Kaj je treba posebej preveriti:

· kako je pri delodajalcu določeno plačilno obdobje;

· ali delodajalec pravočasno izplača plačo (se drži termina iz zakona, upošteva določbo pogodbe o zaposlitvi glede plačilnega dne?);

· ali ob (vsakokratni!) spremembi plačilnega dne delodajalec predhodno pisno obvešča delavce? 

Regres za letni dopust 

131. člen ZDR-1

(regres)
(1) Delodajalec je dolžan delavcu, ki ima pravico do letnega dopusta, izplačati regres za letni dopust najmanj v višini minimalne plače.
(2) Regres se mora delavcu izplačati najkasneje do 1. julija tekočega koledarskega leta.
(3) S kolektivno pogodbo na ravni dejavnosti se lahko v primeru nelikvidnosti delodajalca določi kasnejši rok izplačila regresa, vendar najkasneje do 1. novembra tekočega koledarskega leta.
(4) Če ima delavec pravico do izrabe le sorazmernega dela letnega dopusta, ima pravico le do sorazmernega dela regresa.
(5) Če ima delavec sklenjeno pogodbo o zaposlitvi s krajšim delovnim časom, ima pravico do regresa sorazmerno delovnemu času, za katerega je sklenil pogodbo o zaposlitvi, razen v primerih, ko delavec dela krajši delovni čas v skladu s 67. členom tega zakona.
Kaj je treba posebej preveriti:

· višina regresa mora biti enaka ali višja od minimalne plače;

· ali delodajalec izplača regres pravočasno (najkasneje do 1. julija oz. 1. novembra tekočega koledarskega leta v primeru nelikvidnosti – če to seveda dopušča panožna kolektivna pogodba);

· ali delodajalec delavcem, ki pri njem niso zaposleni celo leto, zagotavlja ustrezni sorazmerni del regresa za letni dopust?

· v kakšni višini delodajalec zagotavlja delavcem, ki pri njem delajo krajši delovni čas, regres? 

· ali delodajalec upošteva, da pripada delavcem, ki pri njem delajo krajši delovni čas v skladu s predpisi o pokojninskem in invalidskem zavarovanju, predpisi o zdravstvenem zavarovanju ali predpisi o starševskem dopustu, regres v celoti in ne sorazmerno delovnemu času, v katerem delajo?

Kraj in način izplačila plače

135. člen ZDR-1

(kraj in način izplačila plače)
(1) Plača, povračila stroškov v zvezi z delom in drugi prejemki delavca se izplačujejo v skladu z zakonom preko bančnega računa delavca. S kolektivno pogodbo na ravni dejavnosti se lahko določi drugačen način izplačevanja povračil stroškov v zvezi z delom in drugih prejemkov delavca. Plača mora biti delavcu na razpolago na določen plačilni dan.
(2) Delodajalec je dolžan delavcu do konca plačilnega dne izdati pisni obračun, iz katerega so razvidni podatki o plači, nadomestilu plače, povračila stroškov v zvezi z delom in drugi prejemki, do katerih je delavec upravičen na podlagi zakona, kolektivne pogodbe, splošnega akta delodajalca ali pogodbe o zaposlitvi, obračun in plačilo davkov in prispevkov ter plačilni dan. Iz pisnega obračuna morajo biti razvidni tudi podatki o delavcu in delodajalcu.
(3) Pisni obračun iz prejšnjega odstavka je verodostojna listina, na podlagi katere lahko delavec predlaga sodno izvršbo.
(4) Delodajalec je dolžan najkasneje do 31. januarja delavcu izdati pisni obračun plač in nadomestil plač za preteklo koledarsko leto, iz katerega sta razvidna tudi obračun in plačilo davkov in prispevkov.
(5) Stroški v zvezi z izplačevanjem plače bremenijo delodajalca.
Kaj je treba posebej preveriti:

· izplačevanje plače v gotovini, na roko, ni ustrezno (izjema, kjer je možen drugačen dogovor v panožni kolektivni pogodbi glede povračila stroškov in drugih prejemkov delavca);

· na dan, ki je pri delodajalcu določen kot plačilni dan, mora biti delavcu plača že na razpolago;

· ali delodajalec izdaja (pravočasno) pisne obračune plače?

· ali pisni obračuni plač vsebujejo vse bistvene elemente v skladu z zakonom?

· ali delodajalec izda vsem delavcem do 31. 1. pisni obračun plač za preteklo koledarsko leto?

· ali je iz letnega pisnega obračuna plače razvidno, kako je delodajalec obračunal in plačal davke ter prispevke?

· če delodajalec ne obračuna oz. plača davkov in/ali prispevkov za socialno varnost, se je treba obrniti na Finančno upravo RS, ki je v skladu z ZPSV pristojna za nadzor nad temi obveznostmi! 

2. Evidence s področja dela 

Vodenje evidenc o izrabi delovnega časa 

18. člen ZEPDSV

(evidenca o izrabi delovnega časa)

Delodajalec dnevno vpisuje v evidenco o izrabi delovnega časa za posameznega delavca naslednje podatke: 

-        podatke o številu ur, 

-        skupno število opravljenih delovnih ur s polnim delovnim časom in s krajšim delovnim časom od polnega z oznako vrste opravljenega delovnega časa, 

-        opravljene ure v času nadurnega dela, 

-        neopravljene ure, za katere se prejema nadomestilo plače iz sredstev delodajalca, z oznako vrste nadomestila, 

-        neopravljene ure, za katere se prejema nadomestilo plače v breme drugih organizacij ali delodajalcev in organov z oznako vrste nadomestila, 

-        neopravljene ure, za katere se ne prejema nadomestilo plače, 

-        število ur pri delih na delovnem mestu, za katera se šteje zavarovalna doba s povečanjem, oziroma na katerih je obvezno dodatno pokojninsko zavarovanje, z oznako vrste statusa.

19. člen ZEPDSV

(vodenje evidence o izrabi delovnega časa)

(1) Evidenca o izrabi delovnega časa se začne za posameznega delavca voditi z dnem, ko sklene pogodbo o zaposlitvi, preneha pa z dnem, ko mu preneha pogodba o zaposlitvi. 

(2) Dokumenti s podatki o delavcu, za katerega se preneha voditi evidenca o izrabi delovnega časa, se hranijo kot listina trajne vrednosti, ki jo je delodajalec dolžan predložiti na zahtevo pristojnega organa. 

(3) Ob prenehanju dejavnosti delodajalca prevzame arhiv podatkov o izrabi delovnega časa pravni naslednik. Če pravnega naslednika ni, prevzame arhivsko gradivo Arhiv Republike Slovenije.

Kaj je treba posebej preveriti:

· ali delodajalec vodi evidenco delovnega časa za vsakega od zaposlenih delavcev?

· ali evidence delovnega časa pri delodajalcu odražajo dejansko stanje opravljenega dela (pojav dvojnih ali celo trojnih evidenc pri delodajalcu, od katerih so določene prirejene za primer morebitnega inšpekcijskega nadzora);

· kje se hranijo točne evidence delovnega časa?

· kako ima delodajalec v svojih splošnih aktih urejeno evidentiranje prihoda na delo in odhoda z dela, čas vmesnih službenih in neslužbenih izhodov, čas odmora za malico ipd. 

Splošna obveznost vodenja evidenc 

12. člen ZEPDSV

(evidence, ki jih vodijo delodajalci)

Delodajalci vodijo naslednje evidence v skladu s tem zakonom: 

-        evidenco o zaposlenih delavcih, 

-        evidenco o stroških dela, 

-        evidenco o izrabi delovnega časa, 

-        evidenco o oblikah reševanja kolektivnih delovnih sporov pri delodajalcu.

4. člen ZEPDSV

(pridobivanje in posredovanje podatkov)

(1) Upravljavci evidenc iz točk a) do č) ter o) 6. člena tega zakona pridobivajo podatke neposredno od podatkovnega vira. 

(2) Upravljavci evidenc iz 6. člena tega zakona in upravljavci uradnih evidenc iz 8. člena tega zakona morajo omogočiti dostop do podatkov iz teh evidenc uporabnikom, določenim s tem zakonom, za namen vzpostavitve oziroma vodenja in vzdrževanja uradnih evidenc tako, da je omogočeno izvrševanje njihovih nalog, določenih z zakonom. Upravljavci evidenc omogočijo brezplačen dostop do navedenih podatkov. 

(3) Podatki, ki jih vsebujejo evidence po tem zakonu, se lahko pridobijo za vlagatelje oziroma za osebe, ki so stranke v postopkih iz prvega odstavka 5. člena tega zakona, lahko pa tudi za člane vlagateljeve družine ali gospodinjstva, če je to določeno s predpisom, ki ureja posamezno področje. 

(4) Upravljavci evidenc morajo v predpisanih rokih zagotavljati ažurno in točno stanje evidenc. 

(5) Upravljavci evidenc iz točk d) do n) 6. člena tega zakona in upravljavci uradnih evidenc iz 8. člena tega zakona omogočijo državnim organom, lokalnim skupnostim in nosilcem javnih pooblastil dostop iz drugega odstavka tega člena z vzpostavitvijo spletnih servisov, ki omogočajo neposreden vpogled v zbirke podatkov, in z vzpostavitvijo servisa za paketno izmenjavo podatkov. 

(6) Za podatke, za katere je z zakonom, ki ureja davčno področje, predpisano, da se smejo državnim organom, lokalnim skupnostim in nosilcem javnih pooblastil razkriti na podlagi obrazloženega pisnega zahtevka predstojnika organa ali z njegove strani pooblaščene osebe, velja, da se za pisni zahtevek šteje tudi zahtevek, ki je izmenjan v elektronski obliki z varnim elektronskim podpisom s kvalificiranim potrdilom. 

(7) Statistični urad Republike Slovenije in pooblaščeni izvajalci programa statističnih raziskovanj, določeni v vsakoletnem programu statističnih raziskovanj, so za te namene upravičeni do brezplačnega dostopa do podatkov iz evidenc iz 6. člena tega zakona.

Kaj je treba posebej preveriti:

· ali delodajalec ustrezno vodi vse 4 evidence, ki jih mora v skladu z 12. členom ZEPDSV?

· ali delodajalec ustrezno hrani vse 4 zgoraj navedene evidence?

· ali delodajalec ustrezno posodablja vse evidence po ZEPDSV?

· ali delodajalec v evidence vnaša resnične, pravilne in popolne podatke?

· ali delodajalec predloži podatke iz evidenc v skladu z ZEPDSV pristojnim organom (npr. delodajalec mora podatke iz evidence o zaposlenih delavcih posredovati Zavodu za zdravstveno zavarovanje Slovenije v osmih dneh od sklenitve pogodbe o zaposlitvi)?

· ali delodajalec podatke iz evidenc uporablja v skladu z namenom ali pa jih morda uporablja tudi za druge namene?

· ali delodajalec ustrezno hrani podatke, pridobljene za vodenje evidenc po ZEPDSV?

3. Pogodba o zaposlitvi v širšem smislu
Sklepanje pogodb o zaposlitvi za določene čas - Razlogi

54. člen ZDR-1

(pogodba o zaposlitvi za določen čas)
(1) Pogodba o zaposlitvi se lahko izjemoma sklene za določen čas, če gre za:
1.)      izvrševanje dela, ki po svoji naravi traja določen čas,

2.)    nadomeščanje začasno odsotnega delavca,

3.)   začasno povečan obseg dela,

4.)  zaposlitev tujca ali osebe brez državljanstva, ki ima enotno dovoljenje kot ga določa zakon, ki ureja vstop in prebivanje tujcev, in dovoljenje za sezonsko delo, kot ga določa zakon, ki ureja zaposlovanje, samozaposlovanje in delo tujcev, razen kadar je enotno dovoljenje izdano na podlagi soglasja za zaposlitev, samozaposlitev ali delo,

5.)   poslovodno osebo ali prokurista,

6.)    vodilnega delavca iz prvega odstavka 74. člena tega zakona,

7.)    opravljanje sezonskega dela,

8.)   delavca, ki sklene pogodbo o zaposlitvi za določen čas zaradi priprave na delo, usposabljanja ali izpopolnjevanja za delo, oziroma izobraževanja,

9.)  zaposlitev za določen čas zaradi dela v prilagoditvenem obdobju na podlagi dokončne odločbe in potrdila pristojnega organa, izdane v postopku priznavanja kvalifikacij po posebnem zakonu,

10.)  opravljanje javnih del oziroma vključitev v ukrepe aktivne politike zaposlovanja v skladu z zakonom,

11.)    pripravo oziroma izvedbo dela, ki je projektno organizirano,

12.)  delo, potrebno v času uvajanja novih programov, nove tehnologije ter drugih tehničnih in tehnoloških izboljšav delovnega procesa ali zaradi usposabljanja delavcev,

13.)   predajo dela,

14.) voljene in imenovane funkcionarje oziroma druge delavce, ki so vezani na mandat organa ali funkcionarja v lokalnih skupnostih, političnih strankah, sindikatih, zbornicah, društvih in njihovih zvezah,

15.)   druge primere, ki jih določa zakon oziroma kolektivna pogodba na ravni dejavnosti.

(2) S kolektivno pogodbo na ravni dejavnosti se lahko določi, da manjši delodajalec lahko sklepa pogodbe o zaposlitvi za določen čas ne glede na omejitve iz prejšnjega odstavka.
55. člen ZDR-1

(omejitev sklepanja pogodb o zaposlitvi za določen čas)
(1) Pogodbo o zaposlitvi se sklene za omejen čas, ki je potreben, da se delo v primerih, navedenih v prvem odstavku prejšnjega člena, opravi.
(2) Delodajalec ne sme skleniti ene ali več zaporednih pogodb o zaposlitvi za določen čas za isto delo, katerih neprekinjen čas trajanja bi bil daljši kot dve leti, razen v primerih, ki jih določa zakon, ter v primerih iz druge, četrte, pete, šeste in štirinajste alineje prvega odstavka prejšnjega člena. Pogodba o zaposlitvi za določen čas iz razloga predaje dela lahko traja največ en mesec.
(3) Za isto delo po prejšnjem odstavku se šteje delo na delovnem mestu oziroma vrsti dela, ki se dejansko opravlja po določeni sklenjeni pogodbi o zaposlitvi za določen čas.
(4) Ne glede na omejitev iz drugega odstavka tega člena, se lahko v primeru iz enajste alineje prvega odstavka prejšnjega člena pogodba o zaposlitvi za določen čas sklene za obdobje, daljše od dveh let, če projekt traja več kot dve leti in če se pogodba o zaposlitvi sklene za ves čas trajanja projekta. S kolektivno pogodbo na ravni dejavnosti se določi, kaj se šteje za projektno delo.
(5) V omejitev opravljanja dela za določen čas v skladu z drugim in četrtim odstavkom tega člena pri uporabniku se upošteva tudi opravljanje dela delavca, zaposlenega pri delodajalcu za zagotavljanje dela.
(6) Trimesečna ali krajša prekinitev ne pomeni prekinitve zaporednega sklepanja pogodb o zaposlitvi iz drugega odstavka tega člena.
56. člen ZDR-1

(posledice nezakonito sklenjene pogodbe o zaposlitvi za določen čas)
Če je pogodba o zaposlitvi za določen čas sklenjena v nasprotju z zakonom ali kolektivno pogodbo ali če ostane delavec na delu tudi po poteku časa, za katerega je sklenil pogodbo o zaposlitvi, se šteje, da je delavec sklenil pogodbo o zaposlitvi za nedoločen čas.
Kaj je treba posebej preveriti:

· iz katerih razlogov sklepa delodajalec pogodbe o zaposlitvi za določen čas?

· so razlogi za sklenitev PZ za določen čas pri delodajalcu resnično utemeljeni in se takšne pogodbe sklepajo izključno takrat, ko narava dela ali druge obstoječe okoliščine terjajo časovno omejeno zaposlitev?

· veriženje pogodb o zaposlitvi za določen čas – če delodajalec z istim delavcem za (dejansko) isto delo sklepa pogodbe o zaposlitvi za določen čas v neprekinjenem trajanju več kot dveh let, je to kršitev, ki predstavlja prekršek;

· prav tako predstavlja prekršek tudi neupoštevanje transformacije v PZ za nedoločen čas; če pa želi delavec uveljavljati transformacijo PZ za določen čas v PZ za nedoločen čas, mora to uveljavljati posebej pred delovnim sodiščem.

Kršitve pri sklepanju pogodbe o zaposlitvi 

11. člen ZDR-1

(pogodba o zaposlitvi)
(1) S pogodbo o zaposlitvi se sklene delovno razmerje.
(2) Pravice in obveznosti na podlagi opravljanja dela v delovnem razmerju in vključitev v socialno zavarovanje na podlagi delovnega razmerja, se začnejo uresničevati z dnem nastopa dela, dogovorjenim v pogodbi o zaposlitvi. Delodajalec je dolžan delavca prijaviti v obvezno pokojninsko, invalidsko in zdravstveno zavarovanje ter zavarovanje za primer brezposelnosti v skladu s posebnimi predpisi in mu izročiti fotokopijo prijave v 15 dneh od nastopa dela.
(3) Če datum nastopa dela ni določen, se kot datum nastopa dela šteje datum sklenitve pogodbe o zaposlitvi.
(4) Pravice in obveznosti na podlagi opravljanja dela v delovnem razmerju in vključitev v socialno zavarovanje na podlagi delovnega razmerja se začnejo uresničevati z datumom nastopa dela tudi v primeru, če delavec tega dne iz opravičenih razlogov ne začne delati.
(5) Opravičeni razlogi po tem zakonu, zaradi katerih delavec ne začne delati, so primeri, ko je delavec opravičeno odsoten z dela po zakonu ali kolektivni pogodbi, lahko pa jih s pogodbo o zaposlitvi določita tudi stranki sami.
17. člen ZDR-1

(pisnost pogodbe o zaposlitvi)
(1) Pogodba o zaposlitvi se sklene v pisni obliki.
(2) Delodajalec mora delavcu izročiti pisni predlog pogodbe o zaposlitvi praviloma tri dni pred predvideno sklenitvijo, pisno pogodbo o zaposlitvi pa ob njeni sklenitvi.
(3) Če delavcu ni izročena pisna pogodba o zaposlitvi, lahko kadarkoli v času trajanja delovnega razmerja zahteva njeno izročitev od delodajalca in sodno varstvo.
(4) Če stranki nista sklenili pogodbe o zaposlitvi v pisni obliki ali če niso v pisni obliki izražene vse sestavine pogodbe o zaposlitvi iz prvega odstavka 31. člena tega zakona, to ne vpliva na obstoj in veljavnost pogodbe o zaposlitvi.
Kaj je treba posebej preveriti:

· ali delodajalec delavcem ko jih zaposluje, (pravočasno) izroča fotokopije prijav v obvezna socialna zavarovanja?

· ali delodajalec pred sklenitvijo pogodb o zaposlitvi delavcem izroča pisne predloge pogodbe o zaposlitvi?

· ali delodajalec delavcem izroča pisne pogodbe o zaposlitvi ob njihovih sklenitvah?

Sprejem ustreznih ukrepov za zaščito delavcev pred nadlegovanjem in trpinčenjem

47. člen ZDR-1

(varovanje dostojanstva delavca pri delu)
(1) Delodajalec je dolžan zagotavljati takšno delovno okolje, v katerem noben delavec ne bo izpostavljen spolnemu in drugemu nadlegovanju ali trpinčenju s strani delodajalca, predpostavljenih ali sodelavcev. V ta namen mora delodajalec sprejeti ustrezne ukrepe za zaščito delavcev pred spolnim in drugim nadlegovanjem ali pred trpinčenjem na delovnem mestu.
(2) O sprejetih ukrepih iz prejšnjega odstavka mora delodajalec pisno obvestiti delavce na pri delodajalcu običajen način (npr. na določenem oglasnem mestu v poslovnih prostorih delodajalca ali z uporabo informacijske tehnologije).
(3) Če delavec v primeru spora navaja dejstva, ki opravičujejo domnevo, da je delodajalec ravnal v nasprotju s prvim odstavkom tega člena, je dokazno breme na strani delodajalca.
Kaj je treba posebej preveriti:

· ali ima delodajalec sploh sprejete ukrepe, s katerimi naj bi delavce zaščitil pred nadlegovanjem ali trpinčenjem?

· ali so ti ukrepi resnično ustrezni ali so le mrtva črka na papirju?

· ali ti ukrepi zajemajo tudi postopke ravnanja/protokol v primeru, da kateri od delavcev prijavi pojav nadlegovanja oz. trpinčenja? Kako je delodajalec predvidel zaščito žrtve oz. žrtev v tem primeru?

· ali je delodajalec predvidel možne sankcije za sodelavce ali predpostavljene, ki bi izvajali nadlegovanje/trpinčenje?

· ali je delodajalec ukrepe za zaščito pred nadlegovanjem in trpinčenjem javno objavil oz. o njih kako drugače (ustrezno) obvestil delavce?

· so delavci dejansko seznanjeni z ukrepi za zaščito pred nadlegovanjem in trpinčenjem?

· kako delodajalec skrbi za to, da delavci ne bi bili izpostavljeni spolnemu ali drugemu nadlegovanju ali trpinčenju na delovnem mestu? Bi bilo možno storiti kaj več/drugače?

Opravljanje dela na podlagi pogodb civilnega prava ob obstoju elementov delovnega razmerja

13. člen ZDR-1

(uporaba splošnih pravil civilnega prava)
(1) Glede sklepanja, veljavnosti, prenehanja in drugih vprašanj pogodbe o zaposlitvi se smiselno uporabljajo splošna pravila civilnega prava, če ni s tem ali z drugim zakonom drugače določeno.
(2) Če obstajajo elementi delovnega razmerja v skladu s 4., v povezavi z 22. oziroma 54. členom tega zakona, se delo ne sme opravljati na podlagi pogodb civilnega prava, razen v primerih, ki jih določa zakon.
4. člen ZDR-1

(definicija delovnega razmerja)
(1) Delovno razmerje je razmerje med delavcem in delodajalcem, v katerem se delavec prostovoljno vključi v organiziran delovni proces delodajalca in v njem za plačilo, osebno in nepretrgano opravlja delo po navodilih in pod nadzorom delodajalca.
(2) V delovnem razmerju je vsaka od pogodbenih strank dolžna izvrševati dogovorjene ter predpisane pravice in obveznosti.
Kaj je treba posebej preveriti:

· pojave, ko delodajalec zahteva od sicer zaposlenih delavcev, da prekinejo sklenjene pogodbe o zaposlitvi in opravljajo še naprej pri njem isto delo kot s.p.-ji /na podlagi avtorskih pogodb/ na podlagi napotnic študentskega servisa ipd.

· ko delodajalec odpušča delavce iz neutemeljenih razlogov (denimo iz poslovnega razloga) v smislu prestrukturiranja ipd., hkrati pa ne krči svojega poslovanja, pač pa namesto prej zaposlenih delavcev sedaj za isto delo najema osebe, ki pri njem opravljajo delo na podlagi pogodb civilnega prava (podjemna pogodba, pogodba o »poslovnem sodelovanju« s s.p.-jem, študentsko delo na podlagi napotnic študentskega servisa itd.) oz. prava intelektualne lastnine (pogodba o naročilu avtorskega dela ipd.)

· delo na podlagi pogodb civilnega prava ob obstoju elementov delovnega razmerja ni dopustno in predstavlja prekršek, posledice pa so (lahko) vidne tudi pri različni davčni obravnavi takšnega pogodbenega razmerja (odmera davkov za nazaj) in na področju obveznih socialnih zavarovanj (prispevki); 

· ne glede na prejšnjo alinejo pa mora delavec, ki želi, da se mu prizna delovno razmerje za nazaj, ker je pri delodajalcu določeno obdobje opravljal delo na podlagi pogodb civilnega prava, čeprav so pri tem delu obstajali vsi elementi delovnega razmerja, uveljavljati obstoj delovnega razmerja na delovnem sodišču (inšpektorji IRSD lahko delodajalca le sankcionirajo, če je delavec pri njem opravljal delo z vsemi elementi delovnega razmerja na podlagi pogodb civilnega prava, ne morejo pa odločati o obstoju delovnega razmerja).

4. Delovni čas (in zagotavljanje odmorov ter počitkov) 

148. člen ZDR-1

(razporejanje delovnega časa)
(1) Razporeditev in pogoji za začasno prerazporeditev delovnega časa se določijo s pogodbo o zaposlitvi v skladu z zakonom in kolektivno pogodbo.
(2) Pred začetkom koledarskega oziroma poslovnega leta delodajalec določi letni razpored delovnega časa in o tem pisno obvesti delavce na pri delodajalcu običajen način (npr. na določenem oglasnem mestu v poslovnih prostorih delodajalca ali z uporabo informacijske tehnologije) in sindikate pri delodajalcu.
(3) Če delavec v času trajanja delovnega razmerja zaradi potreb usklajevanja družinskega in poklicnega življenja predlaga drugačno razporeditev delovnega časa, mu mora delodajalec, upoštevaje potrebe delovnega procesa, pisno utemeljiti svojo odločitev. Pisna utemeljitev se lahko pošlje tudi po elektronski poti na elektronski naslov delavca, ki ga zagotavlja in uporabo nalaga delodajalec.
(4) Delodajalec mora pisno obvestiti delavce o začasni prerazporeditvi delovnega časa najmanj en dan pred razporeditvijo delovnega časa na pri delodajalcu običajen način.
(5) Pri enakomerni razporeditvi polni delovni čas ne sme biti razporejen na manj kot štiri dni v tednu.
(6) Zaradi narave ali organizacije dela ali potreb uporabnikov je delovni čas lahko neenakomerno razporejen. Pri neenakomerni razporeditvi ter začasni prerazporeditvi polnega delovnega časa delovni čas ne sme trajati več kot 56 ur na teden.
(7) Pri neenakomerni razporeditvi ter začasni prerazporeditvi delovnega časa se upošteva polni delovni čas kot povprečna delovna obveznost v obdobju, ki ne sme biti daljše od šest mesecev.
(8) Določbe 146. člena tega zakona o prepovedi dela preko polnega delovnega časa veljajo tudi v primeru neenakomerne razporeditve ali prerazporeditve delovnega časa.
(9) Če sindikat oziroma svet delavcev ali delavski zaupnik pri delodajalcu tako zahteva, ga mora delodajalec enkrat letno obvestiti o izrabi delovnega časa, upoštevaje letni razpored delovnega časa, o opravljanju nadurnega dela oziroma o začasni prerazporeditvi delovnega časa.
146. člen ZDR-1

(prepoved opravljanja dela preko polnega delovnega časa)
(1) Nadurno delo po 144. členu tega zakona se ne sme uvesti, če je delo možno opraviti v polnem delovnem času z ustrezno organizacijo in delitvijo dela, razporeditvijo delovnega časa z uvajanjem novih izmen ali z zaposlitvijo novih delavcev.
(2) Delodajalec ne sme naložiti dela preko polnega delovnega časa po 144. in 145. členu tega zakona:
-        delavki ali delavcu v skladu z določbami tega zakona zaradi varstva nosečnosti in starševstva (185. člen),

-        starejšemu delavcu (199. člen),

-        delavcu, ki še ni dopolnil 18 let starosti,

-        delavcu, kateremu bi se po pisnem mnenju izvajalca medicine dela, oblikovanem ob upoštevanju mnenja osebnega zdravnika, zaradi takega dela lahko poslabšalo zdravstveno stanje,

-        delavcu, ki ima polni delovni čas krajši od 36 ur na teden zaradi dela na delovnem mestu, kjer obstajajo večje nevarnosti za poškodbe ali zdravstvene okvare v skladu s tretjim odstavkom 143. člena tega zakona,

-        delavcu, ki dela krajši delovni čas v skladu s predpisi o pokojninskem in invalidskem zavarovanju, predpisi o zdravstvenem zavarovanju ali drugimi predpisi.

144. člen ZDR-1

(nadurno delo)
(1) Delavec je dolžan na zahtevo delodajalca opravljati delo preko polnega delovnega časa – nadurno delo:
-        v primerih izjemoma povečanega obsega dela,

-        če je potrebno nadaljevanje delovnega ali proizvodnega procesa, da bi se preprečila materialna škoda ali nevarnost za življenje in zdravje ljudi,

-        če je nujno, da se odvrne okvara na delovnih sredstvih, ki bi povzročila prekinitev dela,

-        če je potrebno, da se zagotovi varnost ljudi in premoženja ter varnost prometa,

-        v drugih izjemnih, nujnih in nepredvidenih primerih, določenih z zakonom ali kolektivno pogodbo na ravni dejavnosti.

(2) Delodajalec mora delavcu nadurno delo odrediti v pisni obliki praviloma pred začetkom dela. Če zaradi narave dela ali nujnosti opravljanja nadurnega dela ni možno odrediti nadurnega dela delavcu pisno pred začetkom dela, se lahko nadurno delo odredi tudi ustno. V tem primeru se pisna odreditev vroči delavcu naknadno, vendar najkasneje do konca delovnega tedna po opravljenem nadurnem delu.
(3) Nadurno delo lahko traja največ osem ur na teden, največ 20 ur na mesec in največ 170 ur na leto. Delovni dan lahko traja največ deset ur. Dnevna, tedenska in mesečna časovna omejitev se lahko upošteva kot povprečna omejitev v obdobju, določenem z zakonom ali kolektivno pogodbo, in ne sme biti daljše od šestih mesecev.
(4) Nadurno delo lahko s soglasjem delavca traja tudi preko letne časovne omejitve iz prejšnjega odstavka, vendar skupaj največ 230 ur na leto. V primeru vsakokratne odreditve nadurnega dela, ki presega 170 ur na leto, mora delodajalec pridobiti pisno soglasje delavca.
(5) V primeru odklonitve pisnega soglasja iz prejšnjega odstavka, delavec ne sme biti izpostavljen neugodnim posledicam v delovnem razmerju.
155. člen ZDR-1

(počitek med zaporednima delovnima dnevoma)
(1) Delavec ima v obdobju 24 ur pravico do počitka, ki traja nepretrgoma najmanj 12 ur.
(2) Delavec, ki mu je delovni čas neenakomerno razporejen ali začasno prerazporejen, ima v obdobju 24 ur pravico do počitka, ki traja nepretrgoma najmanj 11 ur.
156. člen ZDR-1

(tedenski počitek)
(1) Delavec ima v obdobju sedmih zaporednih dni, poleg pravice do dnevnega počitka iz prejšnjega člena, pravico do počitka v trajanju najmanj 24 neprekinjenih ur.
(2) Če mora delavec zaradi objektivnih, tehničnih in organizacijskih razlogov delati na dan tedenskega počitka, se mu zagotovi tedenski počitek na kakšen drug dan v tednu.
(3) Minimalno trajanje tedenskega počitka, določeno v prvem odstavku tega člena, se upošteva kot povprečje v obdobju 14 zaporednih dni.
Kaj je treba posebej preveriti:

· posebej problematično poglavje v dejavnostih sezonskega značaja (gradbeništvo, gostinstvo ipd.) in v trgovski dejavnosti;

· koliko ur znaša polni delovni čas pri delodajalcu?

· kakšna je poslovna politika delodajalca glede določanja trajanja delovnega časa delavcem?

· ali delodajalec določa razporeditev delovnega časa in pogoje za njegovo začasno prerazporeditev že v pogodbah o zaposlitvi?

· ali je delodajalec določil letni razpored delovnega časa pred začetkom leta? 

· ali je delodajalec o letnem razporedu delovnega časa pisno obvestil delavce?

· na kakšen način delodajalec prerazporeja delovni čas?

· ali so delavci zadovoljni z razporejanjem delovnega časa pri delodajalcu?

· ali delodajalec spoštuje prepoved preseganja maksimuma tedenskega delovnega časa (56 ur na teden)? 

· ali delodajalec pisno obvešča svet delavcev (na podlagi zahteve) o izrabi delovnega časa, o opravljanju nadurnega dela oz. o začasni prerazporeditvi delovnega časa enkrat letno? 

· kako/kje delodajalec evidentira delovni čas?

· ali delodajalec upošteva prepoved odrejanja nadurnega dela in prepoved neenakomerne razporeditve ali prerazporeditve delovnega časa za določene kategorije delavcev?

· ali bi se delodajalec lahko izognil odrejanju nadurnega dela, če bi denimo uvedel nove izmene, zaposlil nove delavce, reorganiziral in prerazporedil delo?

· ali delodajalec odreja nadurno delo vnaprej v pisni obliki?

· ali delodajalec upošteva časovne omejitve nadurnega dela pri vseh delavcih?

· ali lahko delavci brez strahu pred negativnimi posledicami zavrnejo opravljanje nadurnega dela – odklonijo pisno soglasje za opravljanje nadurnega dela preko letne časovne omejitve?

· ali delodajalec odreja nadurno delo (oz. delo preko dogovorjenega delovnega časa) tudi delavcem, ki so zaposleni za krajši delovni čas? Ali imajo delavci v teh primerih to možnost dogovorjeno v pogodbah o zaposlitvi?;

· zloraba instituta krajšega delovnega časa je groba kršitev pravic delavcev – morda bi lahko rekli, da gre za nov način »zaposlovanja na črno«;

· ali delodajalec omogoča vsem delavcem ustrezni počitek med zaporednima delovnima dnevoma?

· ali delodajalec omogoča vsem delavcem ustrezni tedenski počitek?

5. Prenehanje pogodbe o zaposlitvi 

87. člen ZDR-1

(oblika in vsebina odpovedi)
(1) Redna in izredna odpoved pogodbe o zaposlitvi morata biti izraženi v pisni obliki.
(2) Delodajalec mora v odpovedi pogodbe o zaposlitvi pisno obrazložiti dejanski razlog za odpoved pogodbe o zaposlitvi.
(3) Ob odpovedi mora delodajalec delavca pisno obvestiti o pravnem varstvu in o pravicah iz naslova zavarovanja za primer brezposelnosti ter o obveznosti prijave v evidenco iskalcev zaposlitve. Napačno obvestilo o pravnem varstvu ne more biti v škodo delavca.


108. člen ZDR-1

(odpravnina)
(1) Delodajalec, ki odpove pogodbo o zaposlitvi iz poslovnih razlogov ali iz razloga nesposobnosti, je dolžan izplačati delavcu odpravnino. Osnova za izračun odpravnine je povprečna mesečna plača, ki jo je prejel delavec ali ki bi jo prejel delavec, če bi delal, v zadnjih treh mesecih pred odpovedjo.
(2) Delavcu pripada odpravnina v višini:
-        1/5 osnove iz prejšnjega odstavka za vsako leto dela pri delodajalcu, če je zaposlen pri delodajalcu več kot eno leto do deset let,

-        1/4 osnove iz prejšnjega odstavka za vsako leto dela pri delodajalcu, če je zaposlen pri delodajalcu več kot deset let do 20 let,

-        1/3 osnove iz prejšnjega odstavka za vsako leto dela pri delodajalcu, če je zaposlen pri delodajalcu več kot 20 let.

(3) Za delo pri delodajalcu se šteje tudi delo pri njegovih pravnih prednikih.
(4) Višina odpravnine ne sme presegati 10-kratnika osnove iz prvega odstavka tega člena, če v kolektivni pogodbi na ravni dejavnosti ni določeno drugače.
(5) V postopku prisilne poravnave se delavec in delodajalec lahko pisno sporazumeta o načinu, obliki ali zmanjšanju višine odpravnine po prvem odstavku tega člena, če bi bil zaradi izplačila odpravnine ogrožen obstoj večjega števila delovnih mest pri delodajalcu.
(6) Če ni s kolektivno pogodbo na ravni dejavnosti določeno drugače, mora delodajalec izplačati delavcu odpravnino ob prenehanju pogodbe o zaposlitvi.
79. člen ZDR-1

(splošno)
(1) Pogodba o zaposlitvi, sklenjena za določen čas, preneha veljati brez odpovednega roka s potekom časa, za katerega je bila sklenjena, oziroma ko je dogovorjeno delo opravljeno ali s prenehanjem razloga, zaradi katerega je bila sklenjena.
(2) Pogodba o zaposlitvi, sklenjena za določen čas, lahko preneha, če se pred potekom časa po prejšnjem odstavku o tem sporazumeta pogodbeni stranki ali če nastopijo drugi razlogi za prenehanje pogodbe o zaposlitvi v skladu s tem zakonom.
(3) Delavec, ki mu preneha pogodba o zaposlitvi za določen čas po prvem odstavku tega člena, ima pravico do odpravnine. Pravice do odpravnine iz prejšnjega stavka nima delavec v primeru prenehanja pogodbe o zaposlitvi za določen čas, če gre za nadomeščanje začasno odsotnega delavca, v primeru prenehanja pogodbe o zaposlitvi za določen čas za opravljanje sezonskega dela, ki traja manj kot tri mesece v koledarskem letu, ter v primeru prenehanja pogodbe o zaposlitvi za določen čas za opravljanje javnih del oziroma prenehanja pogodbe o zaposlitvi za določen čas, ki je bila sklenjena zaradi vključitve v ukrepe aktivne politike zaposlovanja v skladu z zakonom.
(4) Osnova za odmero odpravnine je povprečna mesečna plača delavca za polni delovni čas iz zadnjih treh mesecev oziroma iz obdobja dela pred prenehanjem pogodbe o zaposlitvi za določen čas.
(5) V primeru prenehanja pogodbe o zaposlitvi za določen čas, ki je sklenjena za eno leto ali manj, ima delavec pravico do odpravnine v višini 1/5 osnove iz prejšnjega odstavka. Če je pogodba o zaposlitvi za določen čas sklenjena za več kot eno leto, ima delavec ob prenehanju pogodbe o zaposlitvi pravico do odpravnine v višini iz prejšnjega stavka, povečane za sorazmerni del odpravnine iz prejšnjega stavka za vsak mesec dela.
(6) Če delavec po prenehanju pogodbe o zaposlitvi za določen čas pri istem delodajalcu nepretrgoma nadaljuje z delom na podlagi sklenjene druge pogodbe o zaposlitvi za določen čas, se odpravnina izplača za ves čas zaposlitve za določen čas ob prenehanju zadnje pogodbe o zaposlitvi za določen čas pri tem delodajalcu. V tem primeru ne velja omejitev iz petega odstavka 55. člena tega zakona.
(7) Delavec nima pravice do odpravnine po tretjem oziroma petem odstavku tega člena v primeru, ko delavec in delodajalec v času trajanja ali po poteku pogodbe o zaposlitvi za določen čas skleneta pogodbo o zaposlitvi za nedoločen čas oziroma če delavec nadaljuje z delom na podlagi pogodbe o zaposlitvi za nedoločen čas ali če delavec ne sklene pogodbe o zaposlitvi za nedoločen čas za ustrezno delo, ki mu ga je ponudil delodajalec po poteku pogodbe o zaposlitvi za določen čas.
Kaj je treba posebej preveriti:

· kako delodajalec odpoveduje pogodbe o zaposlitvi? So odpovedi izražene v pisni obliki? Je naveden dejanski razlog za odpoved v odpovedi sami in ali je pisno obrazložen?

· ali delodajalec v odpovedi navaja tudi pisno obvestilo o pravnem varstvu pred odpovedjo?

· na kakšen način delodajalec vroča odpovedi?

· ali delodajalec zagotavlja delavcem ob odpovedi odpravnine? Ali to stori pravočasno (najkasneje ob prenehanju PZ?)

· ali delodajalec zagotavlja delavcem odpravnine tudi v primerih izteka pogodb o zaposlitvi za določen čas?

6. Letni dopust

159. člen ZDR-1

(pridobitev pravice in minimalno trajanje letnega dopusta)
(1) Delavec pridobi pravico do letnega dopusta s sklenitvijo delovnega razmerja.
(2) Letni dopust v posameznem koledarskem letu ne sme biti krajši kot štiri tedne, ne glede na to, ali dela delavec polni delovni čas ali krajši delovni čas od polnega. Minimalno število dni letnega dopusta delavca je odvisno od razporeditve delovnih dni v tednu za posameznega delavca.
(3) Starejši delavec, invalid, delavec z najmanj 60-odstotno telesno okvaro in delavec, ki neguje in varuje otroka, ki potrebuje posebno nego in varstvo v skladu s predpisi, ki urejajo družinske prejemke, ima pravico do najmanj treh dodatnih dni letnega dopusta.
(4) Delavec ima pravico do enega dodatnega dneva letnega dopusta za vsakega otroka, ki še ni dopolnil 15 let starosti.
160. člen ZDR-1

(določanje daljšega trajanja letnega dopusta)
(1) Daljše trajanje letnega dopusta, kot je določeno v prejšnjem členu, se lahko določi s kolektivno pogodbo ali pogodbo o zaposlitvi.
(2) Delodajalec je dolžan delavce najkasneje do 31. marca pisno obvestiti o odmeri letnega dopusta za tekoče koledarsko leto. Delodajalec lahko delavca obvesti tudi po elektronski poti na elektronski naslov delavca, ki ga zagotavlja in uporabo nalaga delodajalec.
(3) Prazniki in dela prosti dnevi, odsotnost zaradi bolezni ali poškodbe ter drugi primeri opravičene odsotnosti z dela se ne vštevajo v dneve letnega dopusta.
(4) Letni dopust se določa in izrablja v delovnih dneh.
(5) Kot dan letnega dopusta se šteje vsak delovni dan, ki je po razporeditvi delovnega časa pri delodajalcu za posameznega delavca določen kot delovni dan.
162. člen
(izraba letnega dopusta)
(1) Letni dopust je mogoče izrabiti v več delih, s tem, da mora en del trajati najmanj dva tedna.
(2) Delodajalec lahko zahteva od delavca, da planira izrabo najmanj dveh tednov letnega dopusta za tekoče koledarsko leto.
(3) Delodajalec je dolžan delavcu zagotoviti izrabo letnega dopusta v tekočem koledarskem letu, delavec pa je dolžan do konca tekočega koledarskega leta izrabiti najmanj dva tedna, preostanek letnega dopusta pa v dogovoru z delodajalcem do 30. junija naslednjega leta.
(4) Delavec ima pravico izrabiti ves letni dopust, ki ni bil izrabljen v tekočem koledarskem letu oziroma do 30. junija naslednjega leta zaradi odsotnosti zaradi bolezni ali poškodbe, porodniškega dopusta ali dopusta za nego in varstvo otroka, do 31. decembra naslednjega leta.
(5) Delavec, ki dela v tujini, lahko v celoti izrabi letni dopust do konca naslednjega koledarskega leta, če je tako določeno s kolektivno pogodbo, ki zavezuje delodajalca.
(6) Delavec, ki ima v prvem letu zaposlitve pravico do izrabe sorazmernega dela letnega dopusta, pridobi pravico do izrabe letnega dopusta za naslednje koledarsko leto ob začetku naslednjega koledarskega leta.
Kaj je treba posebej preveriti:

· kako in kdaj delodajalec obvešča delavce o odmeri letnega dopusta za tekoče koledarsko leto?

· ali delodajalec pri določanju trajanja letnega dopusta delavcem upošteva minimalno število dni letnega dopusta, kot to določa ZDR-1 in kolektivne pogodbe, ki ga zavezujejo?

· kaj delodajalec šteje kot dan letnega dopusta za določenega delavca?

· ali delodajalec omogoča vsem delavcem izrabo letnega dopusta v tekočem koledarskem letu?

· ali delodajalec omogoča izrabo preostanka lanskega letnega dopusta v naslednjem koledarskem letu? (posebej je to pomembno pri delavcih, ki so bili odsotni zaradi bolezni, starševskega dopusta ipd.)

· ali delodajalec omogoča vsem delavcem izrabo letnega dopusta v kosu v trajanju najmanj dveh tednov?

PRILOGA 2

Opomnik za analizo: Varnost in zdravje pri delu

Predmet stalnega preverjanja doslednega izvajanja predpisov s področja varnosti in zdravja pri delu (VZD) s strani svetov delavcev mora biti predvsem naslednje:

I. Ocenjevanje tveganj in izjava o varnosti z oceno tveganj (17. člen ZVZD-1)

1. Postopek: 

· izjavo o varnosti z oceno tveganja (IoVzOT)o pisno izdelati in sprejeti 

(3. odstavek 17. člena ZVZD-1)
2. Vsebina: 

· identifikacija nevarnosti oz. tveganj (1. alinea 1. odstavka 17. člena ZVZD-1)
· ocenitev tveganja po metodologiji preko resnosti in verjetnosti 

(3. alinea 1. odstavka 17. člena ZVZD-1)
· odločanje o sprejemljivosti tveganja (4. alinea 1. odstavka 17. člena ZVZD-1)

· uvedba ukrepov, odgovorne osebe, roki izvedbe ukrepov  

(5. alinea 1. odstavka 17. člena ZVZD-1)
3. Revizija IoVzOT (2. odstavek 17. člena ZVZD-1):

· ko obstoječi ukrepi niso več zadostni oz. ustrezni, ko se spremenijo podatki, na katerih je temeljilo ocenjevanje in ko obstaja možnost za izpopolnitev oz. dopolnitev ocenjevanja tveganj;

4. Določitev »posebnih zdravstvenih zahtev« ob sodelovanju izvajalca medicine dela 

    (3. odstavek 17. člena ZVZD-1)
5. IoVzOT mora biti priložen zapisnik o posvetovanju z delavci oz. njihovimi predstavniki 

   (5. odstavek 17. člena ZVZD-1)
6. Objava IoVzOT 

   (1. odstavek 18. člena ZVZD-1)


7. Omogočanje vpogleda delavca v IoVzOT na njegovo zahtevo 

        (2. odstavek 18. člena ZVZD-1)

2. Usposabljanje delavcev za varno opravljanje dela (38. člen ZVZD-1)

1. Usposabljanje ob sklenitvi delovnega razmerja, pred razporeditvijo na druga dela, pred uvajanjem novih tehnologij, pred uvajanjem novih sredstev za delo, ob spremembah v delovnem procesu ki vplivajo na spremembo varnosti pri delu (1.odstavek 38. člena ZVZD-1)
2. Usposabljanje po sprejetem programu usposabljanja, ki povzema tveganja delovnega procesa delodajalca (2. odstavek 38. člena ZVZD-1)
3. Usposobljenost za varno delo se preverja na delovnem mestu (3. odstavek 38. člena ZVZD-1)
4. Izvajanje periodičnih preizkusov teoretične in praktične usposobljenosti za delavce, ki delajo na delovnih mestih, za katera iz ocene tveganja izhaja večja nevarnost za nezgode in poklicne bolezni ter za delavce, ki delajo na delovnih mestih, na katerih so nezgode pri delu in poklicne bolezni pogostejše; roki ne smejo biti daljši od 2 let (4. in 5. odstavek 38. člena ZVZD-1)
5. Zagotavljanje usposabljanja delavcev v njihovem delovnem času in brezplačno (7. odstavek 38. člena ZVZD-1)
3. Zagotavljanje zdravja delavcev

1. Izvajanje zdravstvenih pregledov (predhodnih, obdobnih, specialnih), ki ustrezajo tveganjem iz delovnega procesa in na delovnih mestih (33. in 36. člen  ZVZD-1)
2. Izvajanje ostalih nalog izvajalca medicine dela: izdelovanje pri izdelavi IoVzOT, ogledi delovnih mest, sodelovanje pri pripravi programa usposabljanja iz prve pomoči, spremlja stanje na področju poklicnih bolezni in boleznih, povezanih z delom, ipd. (33. člen ZVZD-1)
3. Sprejetje ukrepov za zagotavljanje prve pomoči (20. in 22. člen ZVZD-1, Pravilnik o organizaciji, materialu in opremi za prvo pomoč na delovnem mestu – Ur. l. RS št. 136/2006 in 61/2010)

4. Sprejetje ukrepov za preprečevanje, odpravljanje in obvladovanje primerov nasilja, trpinčenja, nadlegovanja in drugih oblik psihosocialnega tveganja na delovnih mestih (24. člen ZVZD-1)
5. Ugotavljanje stanja delavcev pod vplivom alkohola, drog ali drugih prepovedanih substanc - interni akt, navodila, ipd. (51. člen ZVZD-1)
6. Načrtovanje in izvajanje promocije zdravja, zagotavljanje sredstev, spremljanje izvajanja – interni akt, navodila, ipd. (6. in 32. člen ZVZD-1)
4. Zagotavljanje varnega delovnega okolja

1. Zagotavljanje obdobnih preiskav škodljivosti delovnega okolja v periodičnih rokih (5. alinea 1. odstavka 19. člena ZVZD-1)
2. Stalno zagotavljanje varnega delovnega okolja (7.alinea 1.odstavka 19. člena ZVZD-1)

3. Nevarne kemične snovi in varnostni listi v delavcem razumljivem jeziku (26. člen  ZVZD-1)

5. Uporaba varne delovne opreme

1. Zagotavljanje pregledov in preizkusov delovne opreme (5. alinea 1. odstavka 19.  člena ZVZD-1):

· po namestitvi in pred prvim zagonom (9. člen Pravilnika o varnosti in zdravju pri uporabi delovne opreme, Ur. l. RS, št. 101/2004)

· po premestitvi na drugo delovno mesto (9. člen Pravilnika o varnosti in zdravju pri uporabi delovne opreme, Ur. l. RS, št. 101/2004)

· z rednimi kontrolnimi pregledi v rokih, ki jih določi proizvajalec oz. če jih  ne v rokih, ki niso daljši od 36 mesecev (9. in 43. člen Pravilnika o varnosti in zdravju pri uporabi delovne opreme, Ur. l. RS, št. 101/2004)

2. Stalno zagotavljanje uporabe varne delovne opreme (7.alinea 1.odstavka 19. člena ZVZD-1)

3. Izpolnjevanje bistvenih varnostnih zahtev strojev – namestitev CE oznaka, pridobiti ES Izjave o skladnosti, navodil za uporabo, tehnične dokumentacije (Pravilnik o varnosti strojev Ur. l. RS št. 75/2008, 66/2010 in 74/2011)
6. Zagotavljanje osebne varovalne opreme delavcem - OVO:

1. Zagotavljanje delavcem OVO in zagotavljanje njene uporabe, če sredstva za delo in delovno okolje kljub varnostnim ukrepom na zagotavljajo varnosti in zdravja pri delu (4.alinea 1.odstavka 19. člena ZVZD-1)
2. Izvajanje temeljnega načela VZD-dajanje prednosti kolektivnim ukrepom pred individualnimi ukrepi (8.alinea 1.odstavka 9. člena ZVZD-1)
3. Namenska uporaba OVO glede pričakovanih tveganj (6. Člen Pravilnika o osebni varovalni opremi, ki jo delavci uporabljajo pri delu Ur. l . RS, št. 89/1999 in 39/2005)

4. Ustrezna opredeljenost v internih aktih (IoVzOT, pravilnik, ipd.) (5. člen Pravilnika o osebni varovalni opremi, ki jo delavci uporabljajo pri delu Ur. l . RS, št. 89/1999 in 39/2005)

5. Izpolnjevanje bistvenih varnostnih zahtev OVO – namestitev CE oznaka, pridobiti ES Izjave o skladnosti, navodil za uporabo (Pravilnik o osebni varovalni opremi,  Ur. l. RS št. 29/2005, 23/2006 in 76/2011)
PRILOGA 3
Opomnik za analizo: uresničevanje participacijskih pravic sveta delavcev 

V nadaljevanju predstavljeni opomnik naj bi služil kot konkreten pripomoček posameznim svetom delavcev za pripravo analize stanja na področju uresničevanja njihovih zakonsko določenih participacijskih pravic do obveščenosti (89. in 90. člen ZSDU), do skupnega posvetovanja z delodajalcem (91. do 94. člen ZSDU) in do soodločanja s soglasjem (95. do 97. člen ZSDU), na podlagi katere lahko vsak svet delavcev pripravi tudi ustrezen program ukrepov za izboljšanje stanja na tem področju. Ko si svet delavcev skozi razpravo na seji odgovori na postavljena vprašanja in ugotovi obstoječe pomanjkljivosti in kršitve v posameznih vidikih obravnavane problematike v svojem podjetju, naj ob tem določi še ustrezne ukrepe ter nosilce in roke za njihovo izvedbo.  To pa so tudi glavne sestavine omenjenega programa.

I.

Obveščanje sveta delavcev s strani vodstva (89. in 90. člen ZSDU):

89. člen

Delodajalec mora obveščati svet delavcev predvsem o vprašanjih, ki se nanašajo na: 

- gospodarski položaj družbe,

- razvojne cilje družbe,

- stanje proizvodnje in prodaje, 

- splošni gospodarski položaj panoge,

- spremembo dejavnosti,

- zmanjšanje gospodarske dejavnosti,

- spremembe v organizaciji proizvodnje,

- spremembe tehnologije,

- letni obračun in letno poročilo,

- druga vprašanja na podlagi medsebojnega dogovora iz drugega odstavka 5. člena tega zakona. 

Na zahtevo sveta delavcev mora delodajalec omogočiti vpo​gled v dokumentacijo, ki je nujna za obveščenost o zadevah iz prejšnjega odstavka. 

90. člen

Delodajalec mora o vprašanjih iz pete, šeste, sedme, osme in devete alinee prvega odstavka prejšnjega člena obveščati svet delavcev pred sprejemom dokončne odločitve. 

Vprašaja za analizo:

1. Ali svet delavcev dobiva s strani vodstva podjetja informacije, ki so naštete v 89. členu ZSDU? Katere da in katerih ne?

2. Ali so s participacijskim dogovorom tudi natančneje razdelane posamezne zadeve iz 89. člena ZSDU oziroma določena tudi dodatna vprašanja, o katerih obstoji dolžnost informiranja sveta delavcev?

3. Ali vodstvo posreduje  dolžne informacije na lastno pobudo, ali mora svet delavcev za posamezne informacije posebej prositi oziroma jih zahtevati?

4. Ali se pojavljajo težave v zvezi z interpretacijo 89. člena ZSDU glede vprašanja katere konkretne zadeve spadajo v dolžnost obveščanja in katere ne? Navedite konkretne primere, v katerih so se pojavile tovrstne dileme!

5. Ali vodstvo samoiniciativno posreduje svetu delavcev tudi druge poslovne informacije, čeprav niso izrecno navedene v zakonu ali participacijskem dogovoru?

6. Ali je svet delavcev že kdaj zahteval tudi druge informacije (izven 89. člena ZSDU) ali vpogled v dokumentacijo v smislu določbe 2. odstavka 89. člena ZSDU?

7. Ali ste s participacijskim ali drugim dogovorom z upravo precizirali ureditev vprašanja:

a) rokov za posredovanje posameznih kategorij informacij iz 89. člena ZSDU svetu

      delavcev    (katere mesečno, katere četrtletno, polletno, letno, občasno itd.);

b) rokov za izvedbo predhodnega obveščanja v smislu določbe 90. člena ZSDU (npr. vsaj

      8 dni pred sprejetjem odločitve);

c) rokov za posredovanje predhodnih pisnih gradiv?

8. Ali ste v podjetju uvedli prakso posebnih “letnih poročil za zaposlene”?

9. Kakšne oblike informiranja sveta delavcev s strani vodstva so uveljavljene v vaši praksi:

a) pisno

b) ustno

c) kombinirano?

     Analizirajte prednosti in slabosti posameznih navedenih oblik informiranja!

10. Kdo in kako redno se s strani vodstva udeležuje sej sveta delavcev zaradi posredovanja   dolžnih informacij?

11. Kakšna je kvaliteta oziroma primernost pisnih gradiv, ki jih vodstvo posreduje svetu delavcev (obseg, razumljivost, popolnost, relevantnost informacij)? Ali so gradiva pripravljena posebej za svet delavcev?

12. Kako se svet delavcev pripravi na “informativno sejo v primerih, ko mu je že predhodno posredovano ustrezno gradivo (predhodna obravnava gradiva na pristojnem odboru, angažiranje zunanjih strokovnjakov za strokovno pripravo stališč, mnenj in predlogov itd.)?

13. Kako dosledno se v vaši praksi uresničuje določba 90. člena ZSDU, ki zahteva posredovanje določenih vrst informacij svetu delavcev pred sprejetjem posamezne poslovne odločitve in kaže na to, da naj informiranje sveta delavcev ne bi bilo samo sebi namen?

14. Kako svet delavcev reagira na podlagi dobljenih informacij:

a) jih sprejme na znanje in se s tem zadovolji, 

b) temeljito prouči vsako dobljeno informacijo z vidika interesov zaposlenih, po 

c) potrebi zahteva dopolnilne informacije in v zvezi z vsako informacijo oblikuje tudi 

d) svoje nedvoumno stališče (pripomba, predlog, mnenje, zahteva)?

15. Kako svet delavcev skrbi za to, da vse pomembnejše informacije, ki jih obravnava svet delavcev, dobijo tudi zaposleni oziroma za t.i. informiranost kolektiva:

a) uporablja svoj lastni sistem informiranja (neposredni kontakti članov sveta z bazo, 

      poseben informativni bilten sveta, redno in ad hoc sklicevanje zbora delavcev ipd.);

b) zahteva, da vodstvo samo na ustrezen način (glasilo podjetja, zbor delavcev ipd.) samo

      in neposredno informira poleg sveta delavcev tudi celoten kolektiv?

16. Ali in v kolikšni meri je svet delavcev informiran o pomembnih poslovnih vprašanjih tudi s strani predstavnikov delavcev v nadzornih svetih in delavskega direktorja?

17. Ali ste se z vodstvom uspeli dogovoriti za redno periodično informiranje sveta delavcev o nekaterih ključnih podatkih na podlagi t.i. standardiziranega obrazca informacijskih kazalnikov, ki omogoča njihovo  medsebojno primerljivost po posameznih obdobjih? (Opomba: obrazec informacijskih kazalnikov naj vsebuje kazalnike nekaterih za svet delavcev najbolj zanimivih podatkov, kot npr. stanje zaposlenosti, število nadur, fluktuacije, bolezenskih odsotnosti, nesreč pri delu, števila izobraževalnih ur na zaposlenega, gibanje izobrazbene strukture itd.)

18. Katere slabosti in nedoslednosti pri praktičnem uresničevanju dolžnosti obveščanja sveta delavcev in kolektiva s strani vodstva ugotavljate na podlagi gornjega opomnika v vašem podjetju in kaj ste že oziroma še nameravate kot svet delavcev ukreniti za izboljšanje stanja?

II.

Skupna posvetovanja vodstva in sveta delavcev (91. do 94. člen ZSDU): 

91. člen

Delodajalec mora pred sprejemom obveščati svet delavcev in zahtevati skupno posvetovanje glede statusnih in kadrov​skih vprašanj družbe. 

Potrebne informacije mora delodajalec posredovati svetu delavcev najmanj 30 dni pred sprejemom odločitve, rok za predlagano skupno posvetovanje pa mora biti najmanj 15 dni pred sprejemom odločitev. 

92. člen

Skupno posvetovanje med svetom delavcev in delodajalcem predstavlja dolžnost delodajalca, da seznani svet delavcev o predvidenih odločitvah glede statusnih in kadrovskih vpra​šanj, se z njim posvetuje in si prizadeva za uskladitev stališč.

93. člen

Za statusna vprašanja družbe iz prvega odstavka 91. člena tega zakona se štejejo: 

- statusne spremembe,

- prodaja družbe ali njenega bistvenega dela,

- zaprtje družbe ali njenega bistvenega dela,

- bistvene spremembe lastništva.

94. člen

Za kadrovska vprašanja družbe iz prvega odstavka 91. člena tega zakona se štejejo: 

- potrebe po novih delavcih (število in profili),

- sistemizacija delovnih mest,

- razporejanje večjega števila delavcev izven družbe,

- razporejanje večjega števila delavcev iz kraja v kraj,

- sprejemanje aktov s področja dodatnega pokojninskega, invalidskega in 

  zdravstvenega   zavarovanja, 

- zmanjšanje števila delavcev,

- sprejem splošnih pravil o disciplinski odgovornosti.

Za večje število delavcev se šteje 10 % vseh delavcev družbe.

Vprašanja za analizo:

1. Ali vodstvo podjetja dosledno spoštuje svojo zakonsko dolžnost, da zahteva skupno posvetovanje (1. odst. 91. člena ZSDU) s svetom delavcev glede statusnih in kadrovskih vprašanj, določenih v 93.  in 94. členu ZSDU?

2. Ali ste s participacijskim dogovorom uspeli dodatno določiti kot predmet obveznega skupnega posvetovanja tudi druga vprašanja (poleg tistih, ki jih določa ZSDU) in s tem okrepiti participativno vlogo sveta delavcev v podjetju?

3. Ali se pojavljajo dileme v zvezi z interpretacijo zakonskih določb glede tega, katera vprašanja morajo biti predmet obveznega skupnega posvetovanja? Evidentirajte konkretne primere!

4. Ali imate dogovorjeno možnost, da se lahko obvezno skupno posvetovanje skliče tudi na zahtevo sveta delavcev in v katerih primerih?

5. Kolikokrat letno se v povprečju sestajata vodstvo in svet delavcev na skupnih posvetovanjih?

6. Ali ste v vašem podjetju sposobni realizirati napotilo določbe 86. člena ZSDU, po kateri naj bi se svet delavcev in vodstvo praviloma sestajala enkrat mesečno? Če ne, v čem je razlog?

7. Kdo formalno sklicuje skupne posvete (predsednik sveta delavcev, direktor, izmenično ali oba skupaj)?

8. Ali se predsednik sveta delavcev in direktor (predsednik uprave) pred sklicem sestaneta zaradi vsebinske priprave skupnega posvetovanja (dogovor o dnevnem redu, vsebina in način priprave ter posredovanja gradiv, morebitno povabilo zunanjim strokovnjakom k udeležbi itd.)?

9. Kako dosledno svet delavcev vztraja na spoštovanju rokov, določenih v 2. odst. 91. člena ZSDU (gradivo s potrebnimi informacijami - najmanj 30 dni pred sprejemom odločitve; skupni posvet - najmanj 15 dni pred sprejemom odločitve)?

10. Ali se skupnih sej udeležuje celotno vodstvo, ali le njegovi predstavniki?

11. Ali in kako se svet delavcev predhodno temeljito pripravi na skupno posvetovanje (angažiranje pristojnih odborov in po potrebi zunanjih strokovnjakov za oblikovanje stališč, predhodna posvetovanja članov sveta delavcev z delavci, sklic pripravljalne seje sveta delavcev itd.)?

12. Kakšna je po vaši oceni dosedanja učinkovitost sveta delavcev pri uveljavljanju interesov zaposlenih v okviru skupnih posvetovanj z vodstvom: (Opomba: kolikšen del pripomb in zahtev sveta delavcev vodstvo dejansko upošteva pri svoji končni odločitvi).

c) zelo zadovoljiva

d) zadovoljiva

e) nezadovoljiva?

13. Če niste povsem zadovoljni z “izkupičkom” sveta delavcev glede vpliva na končne odločitve vodstva po opravljenih skupnih posvetovanjih, v čem je po vašem mnenju glavni razlog: 

a) apriorna nepripravljenost vodstva za resnejše upoštevanje interesov delavcev, 

      izraženih preko sveta delavcev;

b) slaba predhodna pripravljenost sveta delavcev na argumentirano zagovarjanje lastnih

      stališč;

c) neusposobljenost članov sveta delavcev za učinkovito poslovno komuniciranje;

d) drugo?

14. Katere slabosti in nedoslednosti pri praktičnem uresničevanju skupnih posvetovanj z vodstvom v vašem podjetju ugotavljate na podlagi gornjega opomnika in kaj ste že  oziroma še nameravate kot svet delavcev ukreniti za izboljšanje stanja?

III.
Soodločanje sveta delavcev s soglasjem (95. do 97. člen ZSDU):

95. člen

Delodajalec mora predložiti v soglasje svetu delavcev predloge odločitev v zvezi z: 

- organizacijo in izvajanjem ukrepov varnosti pri delu, če gre za odločitve, ki niso 

  predpisane   z zakonom, drugimi predpisi ali dogovorjene s kolektivnimi pogodbami,

- določitvijo ukrepov za preprečevanje poškodb pri delu in obolenj v zvezi z delom, kot 

  tudi za varstvo zdravja delavcev, če gre za odločitve, ki niso predpisane z zakonom, 

  drugimi   predpisi ali dogovorjene s kolektivnimi pogodbami,

- osnovami za odločanje o izrabi letnega dopusta in od​ločanje o drugih odsotnostih z dela,

- merili za ocenjevanje delovne uspešnosti delavcev,

- kriteriji za nagrajevanje inovacijske dejavnosti v družbi,

- razpolaganjem s stanovanjskim skladom, počitniškimi zmogljivostmi in drugimi 

  objekti standarda delavcev, 

· kriteriji za napredovanje delavcev.

Svet delavcev mora predloge iz prejšnjega odstavka obravnavati in se do njih opredeliti v osmih dneh od predložitve v soglasje. 

Če se svet delavcev ne opredeli do predlogov v roku iz prej​šnjega odstavka, se šteje, da z njimi soglaša. 

Soglasje, sprejeto na svetu delavcev in v pisni obliki podano delodajalcu k njegovemu predlogu, se šteje kot dogovor med svetom delavcev in delodajalcem. 

96. člen

Delodajalec mora v osmih dneh pridobiti soglasje sveta delavcev tudi v primeru, če imajo odločitve iz pete do osme alinee prvega odstavka 89. člena tega zakona ter prve in druge alinee 93. člena tega zakona za posledico povečanje ali zmanjšanje števila delavcev, če gre za večje število delavcev, po predpisih o delovnih razmerjih. 

Svet delavcev lahko zavrne soglasje iz prejšnjega odstavka samo v primeru, če predlog odločitev o zmanjšanju števila delavcev ne vsebuje predloga programa o razreševanju presežnih delavcev po predpisih o delovnih razmerjih, ali če razlogi za odločitev o zmanjšanju števila delavcev niso ute​meljeni. 

Če svet delavcev zavrne soglasje v nasprotju s prejšnjim odstavkom, ta zavrnitev nima učinka na pravilnost in za​ko​nitost odločitve delodajalca. 

97. člen

Delodajalec ne sme sprejeti odločitev, če je v osmih dneh svet delavcev zavrnil soglasje. 

Vprašanja za analizo:

1. Ali vodstvo podjetja dosledno daje v soglasje svetu delavcev vse predloge odločitev o vprašanjih iz 95. in 96. člena ZSDU? Če ne, ugotovite  najpogostejše primere kršitev te dolžnosti in jih evidentirajte? Kako ste oziroma boste ukrepali?

2. Pri katerih vprašanjih v zvezi z interpretacijo določil 95. in 96. člena ZSDU se je v vaši praksi pojavila dilema, ali gre za dolžnost uprave iskati soglasje sveta delavcev za predlagano odločitev, ali ne?

3. Ali ste s participacijskim dogovorom dodatno razširili krog zadev, za katere je potrebno soglasje sveta delavcev poleg primerov, ki jih določa že zakon? Navedite konkretne primere!

4. Ali ste v vaši praksi morda že naleteli na poskuse izigravanja 8-dnevnega prekluzivnega roka za morebitno zavrnitev soglasja sveta delavcev na ta način, da je vodstvo posredovalo predlog svetu delavcev tik pred daljšimi prazniki ali dopusti in s tem objektivno onemogočilo pravočasen sklic seje ter ustrezno reakcijo sveta delavcev? Kako ste to rešili?

5. V kakšni obliki vodstvo običajno predloži svetu delavcev predlog posamezne odločitve v soglasje:

a) zgolj v pisni obliki,

b) predstavnik vodstva se tudi osebno udeleži seje sveta delavcev in predlog dodatno 

      ustno obrazloži, s čemer je omogočeno, da se morebitne nejasnosti razčistijo in 

      morebitna razhajanja uskladijo že na sami seji sveta delavcev v izogib nepotrebnim 

      zapletom  v primeru neupravičene odklonitve soglasja s strani sveta delavcev?

6. Kako se je razrešila situacija v primeru zavrnitve soglasja s strani sveta delavcev:

a)   vodstvo je predlagano odločitev enostavno umaknilo in predloga ni več obnovilo;

     b)  vodstvo je upoštevalo pripombe sveta delavcev in ustrezno korigiralo predlog 

           odločitve;

      c)  začel se je postopek pogajanja med vodstvom in svetom delavcev, v katerem je 

           bila dogovorjena kompromisna rešitev;

      d)  bodisi s strani vodstva, bodisi s strani sveta delavcev je bil sprožen postopek za

arbitražno reševanje spora?

7. Ali ste se že srečali s primeri, ko je bila določena odločitev vodstva podjetja realizirana kljub izrecni pisni zavrnitvi soglasja s strani sveta delavcev? (Opomba: tovrstni primeri so zlasti pogosti v zvezi s sprejemanjem programov presežnih delavcev po 96. členu ZSDU, ko vodstvo samovoljno presodi, da je svet delavcev neupravičeno zavrnil soglasje, čeprav bi o tem lahko odločila šele arbitraža) Kako ste v teh primerih ukrepali kot svet delavcev (predlog sodniku za prekrške po določbi 18. točke 107. člena ZSDU, prijava inšpekciji za delo, arbitraža, drugo)?

8. Ali je svet delavcev v primeru zavrnitve soglasja svojo zavrnitev argumentiral in podal konstruktivne predloge za spremembe predlagane odločitve?

9. Katere slabosti in nedoslednosti pri uresničevanju sistema soodločanja sveta delavcev s soglasjem ugotavljate na podlagi gornjega opomnika in kaj ste že oziroma še nameravate kot svet delavcev ukreniti za izboljšanje stanja?

